Lausuntopyyntö OKM/57/010/2014

**Luksia, Länsi-Uudenmaan koulutuskuntayhtymä, lausunto 14.11.2014**

**Lausunto hallituksen esityksestä laeiksi lukiolain, ammatillisesta peruskoulutuksesta annetun lain, ammatillisesta aikuiskoulutuksesta annetun lain sekä vapaasta sivistystyöstä annetun lain 4 §:n muuttamisesta**

Lakiesityksessä ehdotetaan muutettavaksi lukiolakia, ammatillisesta aikuiskoulutuksesta annettua lakia ja vapaasta sivistystyöstä annettua lakia. Lailla muutettaisiin lukio- ja ammatillisen koulutuksen järjestämisluvan myöntämistä ja peruuttamista koskevia säännöksiä. Lait tulevat esityksen mukaan voimaan 1.1.2017.

Lakiesityksessä todetaan että ammatillisen perus- ja lisäkoulutuksen järjestäjäverkkoa tiivistetään. Tavoitteena on vahvojen ammatillisen perus- ja lisäkoulutuksen järjestäjien toimintaedellytysten, yhteistyön ja laadun parantaminen ja jatko-opintoihin sekä työelämän tarpeisiin vastaavan koulutuksen valtakunnallisen ja alueellisen saavutettavuuden turvaaminen.

Luksia pitää perusteltuna ja oikeansuuntaisena sitä, että lakiesityksellä halutaan tehostaa koulutusjärjestelmän toimintaa ja suunnata resurssit laadukkaan ja sekä yksilön että työelämän tarpeisiin vastaavan laadukkaan koulutuksen järjestämiseen.

Lakiestys korostaa voimakkaasti sitä, että järjestämislupaharkinta perustuu kokonaisharkintaan. Kriteerejä ei ole eivätkä ne näin ollen ole koulutuksen järjestäjien tiedossa. Tämä heikentää järjestämislupien hakemiseen ja arviointiin liittyvää läpinäkyvyyttä ja tasa-arvoisuutta koulutuksen järjestäjien välillä.

*Luksia edellyttää, että kriteeristö raja-arvoineen pitää olla olemassa ja järjestäjien tiedossa ennen kuin järjestämislupaprosessi voidaan käynnistää. Muuten järjestämislupien hakemisessa ja arvioinnissa painotettava läpinäkyvyys ja tasa-arvo koulutuksen järjestäjien välillä eivät toteudu.*

Luksia toteaa myös, ettei lakiesityksissä ole huomioitu riittävästi mahdollisuutta koulutuksen järjestäjien toiminnan kehittämiseen ja laadun parantamiseen. Suunnitelmallinen kehittäminen onnistuu parhaiten siten, että ammatillista koulutusta säädellään jatkossa yhdellä lailla nykyisten kahden lain sijaan.

Ammatillisessa peruskoulutuksessa ja ammatillisessa lisäkoulutuksessa tulisi olla vain yksi järjestämislupa. Määräaikainen järjestämislupa myönnetään esityksen mukaan ainoastaan vuodeksi, eikä tämän siirtymäajan aikana voida osoittaa toiminnan kehittämistä uusia vaatimuksia vastaavaksi. Myös opiskelijan oikeusturvan näkökulmasta vuoden mittainen määräaikainen lupa on liian lyhyt.

*Luksia esittää, että vuoden määräaikaisuutta tulee pidentää kolmeen vuoteen, jolloin opiskelijoilla on mahdollisuus suorittaa opintonsa loppuun sen koulutuksen järjestäjän oppilaitoksessa, jossa opinnot on aloitettu.*

Luksia haluaa korostaa, että lakiesityksessä esitetty ministeriön oikeus peruuttaa tulevaisuudessa järjestämislupa ilman koulutuksen järjestäjän hakemusta, ei rauhoita tilannetta vuoden 2017 uuden järjestäjäverkon rakenteen osalta ja vaikeuttaa koulutuksen järjestäjien keskittymistä ydintehtäväänsä eli laadukkaan koulutuksen tuottamiseen yksilöiden ja työelämän tarpeiden pohjalta.

*Luksia edellyttää, että koulutuksen järjestäjälle tulee aina antaa mahdollisuus tulla kuulluksi ja antaa mahdollisuus korjata/kehittää toimintaansa ennen järjestämisluvan peruuttamista.*

**Lausunto hallituksen esityksestä ammatillisesta aikuiskoulutuksesta annetun lain ja opetus ja kulttuuritoimen lain muuttamisesta (säännökset näyttötutkintojärjestelmän kehittämisestä)**

Luksia pitää perusteltuna ja oikeansuuntaisena esityksen tavoitteita eli näyttötutkintojärjestelmän työelämälähtöisyyden vahvistamista, eri toimijoiden roolien selkeyttämistä sekä sitä että näyttötutkintojärjestelmä tuottaa työelämään sen tarvitsemaa osaamista ja että eri toimijat voivat luottaa järjestelmän laatuun.

Esityksen mukaan tutkintotoimikuntien jäsenet edustaisivat työnantajia, työntekijöitä ja opetusalaa.

*Luksia esittää, että opetusalan edustaja muutetaan koulutuksen järjestäjän edustajaksi. Näin ollen koulutuksen järjestäjällä työnantajana olisi mahdollisuus valita tutkintotoimikunnan jäseneksi sellaisen henkilön, jolla on paras osaaminen ja edellytykset toimia ko. tutkintotoimikunnassa.*

*Luksia esittää, että näyttötutkinnon järjestäjinä eivät voi toimia muut kuin koulutuksen järjestämisluvan omaavat tahot. Koulutuksen järjestäjien edellytykset toimia laadukkaina näyttötutkintojen järjestäjinä on järjestämislupien hakemisen yhteydessä arvioitu ja tullaan arvioimaan, eikä muiden tahojen vastaavien edellytysten tasoa voida luotettavasti todeta.*

**Lausunnon keskeinen sisältö**

Luksia kannattaa alla mainittuja lakiesityksiä mutta haluaa kiinnittää huomioita seuraavaan seikkaan:

Lakiesitykset ovat kiinteästi sidoksissa toisiinsa. Niiden välillä on kuitenkin ristiriitaisuuksia mm. ajallisen ulottuvuuden osalta.

Rakenteellisen uudistamisen osalta uusi järjestäjäverkkorakenne tulee voimaan vuonna 2017, vain yhden vuoden mahdollisella siirtymäajalla. Rahoituksen osalta koulutuksen järjestäjillä on usean vuoden mittaisen siirtymäajan turvin mahdollisuus sopeuttaa toimintansa uutta mallia vastaavaksi.